Diari Oficial de la Generalitat Valenciana


Sumari del DOGV 9986, del 18-11-2024 (2024/11949)

RESOLUCIÓ de 25 d’octubre de 2024, de la Sotssecretaria, per la qual es disposa la publicació del conveni entre la Generalitat Valenciana, mitjançant la Conselleria d’Educació, Universitats i Ocupació, i la Universitat de València, per al suport, en l’exercici 2024, al node de la ICTS de la Xarxa Espanyola de la Supercomputació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9986

Data del DOGV
:   18-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11590

CVE
:   QFDX-K-5407-55748

Data del document
:   25-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Generalitat, a través de la Conselleria d'Educació, Cultura, Universitats i Ocupació, i l’Universitat de València-Estudi General, han subscrit en data 7 de juny de 2024, prèvia la corresponent tramitació administrativa, el conveni de referència.

En compliment del que es preveu en l'article 9.3 de la Llei 38/2003, de 17 de novembre, general de subvencions, que establix que «Les bases reguladores de cada tipus de subvenció es publicaran en el *Boletín Oficial del Estado*  o en el diari oficial corresponent», procedix la publicació en el *Diari Oficial de la Generalitat Valenciana*  de l'indicat conveni, que ha quedat inscrit en el Registre de Convenis de la Generalitat amb el número 0764/2024 i que figura annex a esta resolució.

València, 25 d'octubre de 2024

Alida C. Mas Taberner

Sotssecretària

*Conveni entre la Generalitat Valenciana, mitjançant la Conselleria d’Educació, Universitats i Ocupació, i la Universitat de València, per al suport, en l’exercici 2024, al node de la ICTS de la Xarxa Espanyola de la Supercomputació*

Hi intervenen

D’una part, José Antonio Rovira Jover, conseller d’Educació, Universitats i Ocupació, en nom i representació de la Generalitat, en virtut del nomenament efectuat mitjançant el Decret 11/2023, de 19 de juliol, del president de la Generalitat, pel qual nomena la persona titular d’esta conselleria, i que actua en execució de les competències que li conferix l’article 28 de la Llei 5/1983, de 30 de desembre, del Consell, en relació amb els articles 89 del Decret 112/2023, de 25 de juliol, del Consell, pel qual establix l’estructura orgànica bàsica de la presidència i de les conselleries de la Generalitat, i 6.3 del Decret 176/2014, de 10 d’octubre, del Consell, que regula els convenis que subscriga la Generalitat i el registre d’estos, així com l’article 8 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les atribucions d’estes, estant autoritzat per a la firma d’este conveni mitjançant l’Acord del Consell de 23 d’ abril de 2024.

I, d’una altra part, María Vicenta Mestre Escrivá, rectora de la Universitat de València-Estudi General (d’ara en avant, UV), que actua en nom i representació d’esta institució, nomenada per Decret 25/2022, d’11 de març, del Consell (DOGV núm. 9297, de 14/03/2022), legitimada per a este acte en virtut de l’article 94.1 del Decret 128/2004, de 30 de juliol, del Consell, pel qual s’aproven els Estatuts de la Universitat de València (Estudi General) (DOGV núm. 4811, de 03/08/2004).

Les parts es reconeixen la capacitat jurídica necessària per a subscriure este acord i, en virtut d’això,

Exposen

1. Que l’article 49.1.7a de l’Estatut d’Autonomia de la Comunitat Valenciana atribuïx a la Generalitat la competència exclusiva en matèria de foment i desenvolupament, en el marc de la seua política cientificotecnològica, de l’R+D+I. L’article 8 del Decret 10/2023, de 19 de juliol, del president de la Generalitat, assigna a la Conselleria d’Educació, Universitats, Ciència i Ocupació la competència en matèria d’investigació i ciència.

2. Que la Llei 14/2011, d’1 de juny, de la ciència, la tecnologia i la innovació establix el marc per al foment de la investigació científica i tècnica i els seus instruments de coordinació general, amb la finalitat de contribuir a la generació, la difusió i la transferència del coneixement per a resoldre els problemes essencials de la societat. L’objectiu fonamental és la promoció de la investigació, el desenvolupament experimental i la innovació com a elements sobre els quals ha d’assentar-se el desenvolupament econòmic sostenible i el benestar social. Com a mesures a este efecte preveu, entre d’altres, la creació d’infraestructures i estructures de suport a la investigació i a la innovació.

3. Que esta regulació es complementa, en l’àmbit de la Comunitat Valenciana, amb la Llei 2/2009, de 14 d’abril, de la Generalitat, de coordinació del Sistema Valencià de Recerca Científica i Desenvolupament Tecnològic.

4. Que les infraestructures científiques i tècniques singulars (d’ara en avant, ICTS) són instal·lacions, recursos o servicis que contribuïxen decisivament a desenvolupar investigació d’avantguarda i d’excel·lència. Es tracta d’infraestructures úniques en el seu àmbit, amb un cost elevat d’inversió i de manteniment i estan obertes a l’accés competitiu per part de la comunitat científica. La inversió efectuada en estes instal·lacions té importants efectes d’arrossegament en el conjunt del sistema de la ciència.

5. Que el Mapa d’ICTS vigent, actualitzat pel Consell de Política Científica, Tecnològica i d’Innovació, en reunió celebrada l’11 de març de 2022, inclou la Xarxa Espanyola de Supercomputació (RES) com una infraestructura distribuïda de supercomputadores, situades en diferents localitzacions, en què cada node contribuïx a la potència total de processament disponible per als usuaris dels diferents grups d’R+D, proporcionant no només recursos de supercomputació, sinó formació específica.

6. La Universitat de València-Estudi General (UV) alberga, en els últims anys, dos supercomputadores: Tirant (en la seua última versió 4, Tirant4) i Lluís Vives (en la seua versió 2, LV2), que estan instal·lades al Campus de Burjassot i són gestionades pel Servici d’Informàtica de la UV. Els recursos de supercomputació de la UV són una infraestructura fonamental, de caràcter transversal, que registren, en el cas d’LV2, una mitjana mensual de més de milió d’hores de càlcul a investigadors de diferents àrees de coneixement (astronomia, espai i ciències de la terra, bioquímica i ciències de la vida, química, ciències dels materials…).

7. Que la Conselleria d’Educació, Universitats i Ocupació compta, en la Llei 8/2023, de 27 de desembre, de pressupostos de la Generalitat per a l’exercici 2024, amb crèdit adequat i suficient per a la subscripció d’este conveni amb l’entitat esmentada, dins del programa pressupostari 542C00, «Recerca, desenvolupament tecnològic i innovació (R+D+I)».

En concret, en l’annex de transferències i subvencions s’arreplega la línia nominativa S0822 «Suport a les ICTS radicades a la Comunitat», un dels beneficiaris de la qual és la Universitat de València, a la qual correspon un import de 500.000 euros, en albergar dos ICTS: la unitat 26 de la ICTS NANBIOSIS i el node de la ICTS de la Xarxa Espanyola de la Supercomputació.

Esta línia de subvenció s’ajusta als objectius d’estabilitat als quals fa referència l’article 27 de la Llei 1/2015, de 6 de febrer, de la Generalitat, d’hisenda pública, i forma part de l’objectiu estratègic 4 de la Direcció General de Ciència i Investigació del Pla estratègic de subvencions de la Conselleria d’Educació, Universitats i Ocupació 2024-2027, aprovat per la Resolució de 28 de gener de 2024, de la subsecretària de la Conselleria d’Educació, Universitats i Ocupació (DOGV de 6.2.2024).

8. De conformitat amb l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no és obligatòria la notificació ni la comunicació d’esta ajuda per no resultar-li aplicable l’article 107.1 del Tractat de funcionament de la Unió Europea, ja que l’entitat beneficiària de la subvenció és una universitat pública i, atesa la naturalesa de les activitats finançades amb esta subvenció, que són de promoció de la investigació de caràcter no econòmic i que no consistixen en l’oferta de béns i/o servicis en un mercat determinat, per la qual cosa esta subvenció no suposa distorsió de la competència en el mercat interior europeu, d’acord amb l’apartat 2.1.1. del Marc sobre ajudes estatals d’investigació i desenvolupament i innovació (DOUE C414, de 28.10.2022) i complix les qüestions següents:

– Que l’activitat d’investigació subvencionada respon a les activitats primàries del mateix organisme d’investigació, d’acord amb les definicions que s’establixen en el Marc sobre ajudes estatals de recerca i desenvolupament i innovació de la Comissió Europea.

– Que, en cas que l’entitat beneficiària duga a terme tant activitats de caràcter econòmic com no econòmic, s’hauran d’adoptar les precaucions necessàries i executar les operacions oportunes per a distingir amb claredat entre tots dos tipus d’activitats i entre els seus costos, finançament i ingressos, de manera que s’evite el finançament indirecte de les activitats econòmiques mitjançant la mesura d’ajuda.

– Que, en el cas que es generen beneficis per l’activitat d’investigació subvencionada, estos es reinvertiran en altres activitats de difusió mitjançant l’ensenyament, la publicació o la transferència de tecnologia.

Per tot això, les parts acorden realitzar este conveni, que es regirà per les següents

CLÀUSULES

*Primera. Objectiu*

1. L’objecte del conveni és fer costat al node de la Infraestructura Científica i Tècnica Singular (ICTS) de la Xarxa Espanyola de Supercomputació (RES) situat a la Universitat de València-Estudi General (UV).

2. L’import total de la subvenció és de 250.000,00 euros, amb càrrec a la línia S0822 «Suport a les ICTS radicades a la Comunitat», aplicació U84811050.542C00.7 del pressupost de gastos de la Generalitat per a 2024. En conseqüència d’això, la concessió directa, sense que hi haja concurrència competitiva, queda justificada per estar establida nominativament en els pressupostos de la Generalitat, i d’esta manera es complix l’exigència de l’article 11.4.a del Decret 176/2014, de 10 d’octubre, del Consell.

*Segona. Finalitat, àmbit i abast de la subvenció*

1. La finalitat de la subvenció inclou diferents actuacions: substitució i millora de la disponibilitat del sistema d’emmagatzematge de la supercomputadora LV2 i l’adquisició de nodes de computació amb GPU per a completar l’oferta cada vegada més necessària d’esta mena d’acceleradors, tant per a aplicacions tradicionals de supercomputació com per a IA.

2. La primera actuació suposarà l’ampliació del sistema d’emmagatzematge encarregat de servir els sistemes de fitxers del node de dades del RES-UV. Este sistema d’emmagatzematge s’encarrega d’emmagatzemar les dades tant del node de dades del RES-UV com de la supercomputadora Tirant4.

L’ampliació es produirà afegint més discos al sistema, la qual cosa permetrà crear un nou sistema de fitxers que substituirà l’actual sistema de fitxers d’LV2. Així mateix, s’adquiriran els discos de recanvi necessaris per a assegurar la disponibilitat de l’emmagatzematge d’LV2.

3. La segona actuació proporcionarà a la supercomputadora LV2 nous nodes de computació basats en GPU, la qual cosa permetrà ampliar l’oferta actual als usuaris del node, que ja disposen de dos equips amb GPU NVIDIA H100, adquirits en l’anualitat 2023. Això permetrà accelerar els treballs d’alguns usuaris que puguen utilitzar esta mena de tecnologia i facilitarà als investigadors del RES-UV que participen en el projecte Quantum Spain, liderat pel BSC-CNS, l’execució dels simuladors i emuladors quàntics.

4. Les actuacions i els gastos finançats amb càrrec a esta subvenció, i detallats en la clàusula següent, es realitzaran en el Centre de Processament de Dades del Servici d’Informàtica de la UV, situat al Campus de Burjassot de la UV.

*Tercera. Gastos subvencionables*

1. Seran subvencionables els gastos que indubtablement responguen a la naturalesa de l’activitat subvencionada, siguen estrictament necessaris i es facen en el termini establit en la clàusula quinta d’este conveni, tal com establix l’article 31 de la Llei 38/2003, de 17 de novembre, general de subvencions.

2. Es consideraran conceptes de gasto els següents, amb caràcter general, l’adquisició d’equips i infraestructures, inclosos els seus accessoris o aparells auxiliars, nous; el transport dels equipaments adquirits; així com altres costos necessaris per a instal·lar o posar en funcionament l’equipament cientificotècnic adquirit, millorat o actualitzat. També s’inclourà el cost de manteniment de l’equipament cientificotècnic adquirit, amb la finalitat de garantir la prestació del servici objecte de l’adquisició i els costos d’adequació de la infraestructura per a permetre l’operació de l’equipament adquirit, basant-se en conceptes d’eficiència i estalvi energètics.

3. En relació amb el que es disposa en la clàusula segona d’este conveni i amb l’apartat anterior d’esta mateixa clàusula, es financen els elements següents:

a) De la primera actuació (substitució i millora de la disponibilitat del sistema d’emmagatzematge de la supercomputadora LV2):

– Adquisició de discos per a l’ampliació del sistema d’emmagatzematge del node de dades del RES-UV.

– Adquisició de discos per a usar-los com a recanvis de l’emmagatzematge d’LV2 mentres es du a terme l’ampliació.

b) De la segona actuació (nodes nous basats en GPU): s’adquiriran tants nodes com siga possible per a garantir l’oferta de servicis de IA i paral·lelisme híbrid avançat.

4. L’Impost sobre el Valor Afegit només és subvencionable quan el beneficiari l’haja abonat i no siga susceptible de recuperació o compensació, la qual cosa ha d’acreditar-se fefaentment per part del beneficiari.

*Quarta. Obligacions de l’entitat beneficiària*

1. El beneficiari de la subvenció ha de complir les obligacions enumerades en l’art. 14.1 i l’art. 14.2 de la Llei 38/2003, de 17 de novembre, general de subvencions.

2. Acreditar, davant de l’òrgan concedent, que es troba al corrent en el compliment de les obligacions tributàries i davant de la Seguretat Social, de conformitat amb el que establixen l’article 13.7 de la Llei 38/2003, de 17 de novembre, general de subvencions, i els articles 22 i 23 del reglament de la Llei general de subvencions, aprovat pel Reial decret 887/2006, de 21 de juliol.

3. Acreditar, abans de la firma d’este conveni, que no es troba incursa en cap prohibició, d’acord amb els apartats 2 i 3 de l’article 13 de la Llei 38/2003, de 17 de novembre, general de subvencions, per a obtindre la condició de beneficiari d’ajuda pública, així com de trobar-se al corrent en el compliment de les obligacions per reintegrament que, si és el cas, se li hagen exigit, de conformitat amb el que disposa l’article 34.5 de la Llei 38/2003, de 17 de novembre, general de subvencions.

4. En compliment del que disposa l’article 18.4 de la Llei 38/2003, de 17 de novembre, general de subvencions, ha de donar la publicitat adequada del caràcter públic del finançament de les actuacions que ha efectuat l’entitat en el marc d’este conveni.

5. No alterar la finalitat de la subvenció i complir totes les obligacions que establix la legislació vigent per als perceptors de fons públics.

6. Facilitar la inspecció i el control de la Conselleria d’Educació, Universitats i Ocupació, i, en particular, de la Direcció General de Ciència i Investigació, amb l’objectiu de conéixer qualsevol aspecte de l’activitat objecte de la subvenció.

7. Justificar l’ajuda concedida en els termes i en els terminis establits en la clàusula quinta d’este conveni, d’acord amb les directrius i el format que establisca la Direcció General de Ciència i Investigació, i que en tot cas s’ha d’ajustar al que preveu l’article 30 de la Llei 38/2003, de 17 de novembre, general de subvencions.

8. Comunicar qualsevol circumstància o vicissitud referent a la seua situació en el Mapa d’ICTS.

9. Aplicar mesures antifrau eficaces i proporcionades en el seu àmbit de gestió, complir la normativa en matèria de contractació pública, evitar doble finançament, falsificacions de documents, etc., així com proporcionar informació per a la detecció de possibles fraus (contractació falsejada, licitacions col·lusòries, conflicte d’interés, manipulació d’ofertes, fraccionament del gasto).

10. L’equipament cientificotècnic finançat a través d’esta subvenció serà propietat de l’entitat beneficiària, que ha d’incorporar-lo al seu inventari i destinar-lo a l’ús per al qual ha sigut concedit el seu finançament. D’acord amb el que establix l’article 31.4 de la Llei general de subvencions, els béns inventariables adquirits amb càrrec a esta subvenció s’han de destinar a l’objectiu per al qual van ser concedides durant un període mínim de cinc anys en cas de béns inscriptibles en un registre públic i dos anys en la resta dels béns.

11. Per a la contractació administrativa de qualsevol activitat que complisca la finalitat de la subvenció, la Universitat ha de sotmetre’s a la Llei 9/2017, de 8 de novembre, de contractes del sector públic i, per tant, ha de sotmetre’s al procediment previst en esta llei.

12. L’acceptació de la seua inclusió en la Base de dades nacional de subvencions (BDNS).

*Quinta. Justificació de les actuacions i els gastos realitzats*

1. La justificació dels gastos es farà mitjançant la presentació davant del centre directiu competent en la matèria de la Conselleria d’Educació, Universitats i Ocupació d’un compte justificatiu consistent en:

a) Una llista classificada dels gastos i les inversions de l’activitat, amb la identificació del creditor i del document, l’import, la data d’emissió i, si és el cas, la data de pagament.

b) Un detall d’altres ingressos o subvencions que hagen finançat l’activitat subvencionada amb la indicació de l’import i la procedència.

c) Certificat que la subvenció concedida s’ha registrat degudament en la comptabilitat de l’entitat i que la documentació original acreditativa del gasto realitzat es troba en les dependències d’esta, a la disposició de l’òrgan instructor, de la Intervenció General de la Generalitat i de la Sindicatura de Comptes.

d) Informes emesos per l’Oficina de Control Intern de la UV:

d.1) Informe/s definitiu/s de fiscalització prèvia del contracte/s públics que s’han adjudicat per a executar el gasto subvencionable.

d.2) Si és el cas, informe/s definitiu/s d’auditoria sobre la legalitat i regularitat del contracte/s públic/s que han finalitzat per a executar el gasto subvencionable.

e) Memòria cientificotècnica en la qual s’han de consignar els resultats i els impactes aconseguits amb els equipaments i les infraestructures adquirits.

2. El termini màxim per a entregar la justificació avantdita finalitzarà el 28 de febrer de 2025.

3. De conformitat amb el 169.3 de la Llei 1/2015, de 6 de febrer, d’hisenda pública, del sector públic instrumental i de subvencions, la Direcció General de Ciència i Investigació ha elaborat, aprovat i publicat en el web de la Conselleria d’Educació, Universitats i Ocupació, un pla de control d’esta línia de subvenció per a garantir la realització material de l’activitat subvencionada. Este pla de control suposa una anàlisi *a posteriori*  i de qualitat, consistent en l’avaluació de l’expedient complet i del total del gasto, una vegada finalitze el període de subvenció i presentada la documentació obligatòria pel beneficiari.

4. El beneficiari ha d’aportar els justificants de gasto en documents originals i fotocòpies per a compulsar-los. A més. Els justificants originals presentats s’han de marcar amb un estampillat (o sistema equivalent si es fa una presentació telemàtica) per l’òrgan gestor, en què s’ha d’indicar la subvenció per a la qual han sigut presentats i la quantia imputada (article 73 RLGS). Els beneficiaris han de conservar tots els justificants originals de gasto i pagament durant el període establit per la normativa fiscal, laboral i administrativa.

*Sexta. Pagament*

1. El pagament s’ha d’efectuar mitjançant una transferència al compte bancari que indique l’entitat beneficiària.

2. De conformitat amb la previsió establida en l’article 171 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions de la Comunitat Valenciana, i amb el que establix l’article 44.12.a de la Llei 8/2023, de 27 de desembre, de pressupostos de la Generalitat, per a l’exercici 2024, s’anticiparà el cent per cent (100 %) de la quantitat subvencionada després de la firma del conveni per les parts.

3. L’acompte no requerix cap garantia, de conformitat amb l’article 171.5.g de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, ja que el beneficiari és una universitat de caràcter públic.

*Sèptima. Reintegraments*

Són causes de reintegrament de les quantitats percebudes les previstes en l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, així com les de l’article 37 de la Llei 38/2003, de 17 de novembre, general de subvencions.

*Octava. Compatibilitat de les ajudes*

L’ajuda concedida és compatible amb altres ajudes, subvencions, ingressos o recursos per a la mateixa finalitat descrita, procedents d’administracions qualssevol o ens públics o privats nacionals, de la Unió Europea o d’organismes internacionals. Esta compatibilitat estarà condicionada al fet que l’import de les ajudes, aïlladament o en concurrència amb unes altres, no supere el cost de l’activitat subvencionada. Tot això, de conformitat amb l’article 65.3.c del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions.

*Novena. Seguiment i avaluació*

1. Per a garantir-ne l’execució correcta i el seguiment de l’ajuda assignada en este conveni, així com per a la resolució de les possibles controvèrsies que puguen sorgir durant l’execució, i per a les altres funcions previstes en l’article 9 del Decret 176/2014, de 10 d’octubre, del Consell, es constituirà una comissió de seguiment integrada per quatre membres:

– Dos persones designades per la Conselleria d’Educació, Universitats i Ocupació, que seran nomenades per la Direcció General de Ciència i Investigació, i

– Dos persones designades per la UV.

2. La presidència de la Comissió correspondrà a la Conselleria d’Educació, Universitats i Ocupació mitjançant la Direcció General de Ciència i Investigació. La secretaria l’exercirà un/a dels representants de la UV. Per invitació de la presidència, poden concórrer a les reunions, amb veu però sense vot, tots els funcionaris/àries o els tècnics/tècniques que es consideren oportuns, a proposta de les parts.

3. Esta comissió ha de fer el seguiment de les actuacions del conveni i resoldre els dubtes que puguen sorgir en l’aplicació i la interpretació de les clàusules d’este. Es considera constituïda la comissió quan hi estiguen representades totes les parts i estiguen presents les persones que n’assumisquen la presidència i la secretaria.

4. Els acords de la comissió de seguiment s’han d’adoptar per unanimitat. Les actes, els acords o els informes que emeta esta comissió de seguiment s’han de remetre a la Direcció General de Ciència i Investigació.

5. Esta comissió de seguiment no substituïx, en les seues funcions de seguiment, verificació i control, els òrgans de l’Administració.

6. La pertinença a esta comissió no genera cap dret econòmic. Les possibles modificacions necessàries per a la finalització del projecte han de sol·licitar-se, a través de la comissió esmentada, que en proposarà l’aprovació a la Direcció General de Ciència i Investigació, que serà la que ha de resoldre expressament la concessió.

7. Les modificacions que afecten el clausulat del conveni s’han de tramitar de conformitat amb el que preveu el Decret 176/2014, de 10 d’octubre, pel qual es regulen els convenis que subscriga la Generalitat i el registre d’estos. En tot cas que, com que es tracta d’una subvenció nominativa de les que preveu l’article 168.1.a de la Llei 1/2015, no es pot modificar a l’alça l’import previst en l’assignació individualitzada de la línia de subvenció de la llei de pressupostos vigent.

*Dècima. Vigència, duració i resolució*

1. Este conveni produirà efectes en el moment de la firma i tindrà una vigència que s’estendrà fins al 31 de desembre de 2024; i es podran finançar els gastos previstos en la clàusula tercera generats entre l’1 de gener i el 31 de desembre de 2024. Tot això, sense perjuí de la finalització de les actuacions de justificació, liquidació o de qualsevol altre orde que corresponguen.

2. Seran causes de resolució del present conveni les que s’assenyalen en l’article 51 de la Llei 40/2015, d’1 d’octubre, de règim jurídic del sector públic, i amb els efectes previstos en l’article 52 de la mateixa llei. És, a més, causa de resolució el fet que RES perda la condició d’infraestructura científica i tècnica singular (ICTS).

3. La rescissió d’este conveni per incompliment de les obligacions establides en este per la part beneficiària de la subvenció comporta, si és el cas, el reintegrament de la subvenció abonada. Quan la causa de resolució del conveni siga per acord mutu entre les parts, així com pel venciment del termini de vigència d’este, la resolució no afectarà la finalització de les activitats que estiguen en execució. Quan la causa de resolució del conveni siga a instàncies d’una de les parts, esta causa de resolució s’ha de comunicar a l’altra amb una antelació mínima de quinze dies mitjançant una carta certificada amb el justificant de recepció o qualsevol altre mitjà que permeta la constància de la recepció i identitat del destinatari.

D’acord amb el que establix l’article 11.1.f del Decret 176/2014, de 10 d’octubre, del Consell, la manera d’acabar les actuacions en curs serà la que establisca l’òrgan mixt de seguiment i control. En tot cas, si quan concórrega qualsevol de les causes de resolució del conveni hi ha actuacions en curs d’execució, les parts, a proposta de la comissió de seguiment, vigilància i control del conveni, poden acordar la continuació i la finalització de les actuacions en curs que consideren oportunes, i s’establirà un termini improrrogable perquè finalitze.

Les parts firmants han de col·laborar en tot moment segons els principis de bona fe i d’eficàcia per a assegurar l’execució correcta dels que s’ha convingut.

*Onzena. Règim jurídic i resolució de controvèrsies*

1. Este conveni té naturalesa interadministrativa i es realitza a l’empara del que diposa l’article 47.2.a de la Llei 40/2015, d’1 d’octubre, de règim jurídic del sector públic.

2. De conformitat amb l’article 6.1 de la Llei 9/2017, de 8 de novembre, de contractes del sector públic, este conveni queda fora de l’àmbit aplicable de la llei esmentada, per la qual cosa es regirà per les clàusules d’este, pel que preveu la Llei 38/2003, de 17 de novembre, general de subvencions, i la normativa que la desenvolupa, la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, el Decret 176/2014, de 10 d’octubre, del Consell, o normativa nova que substituïsca qualsevol de les anteriors, així com per les altres normes jurídiques aplicable general i pels principis generals de l’ordenament jurídic administratiu.

En particular, són obligacions del beneficiari les previstes en l’article 14 de la Llei 38/2003, de 17 de novembre, general de subvencions.

3. Les controvèrsies que puguen plantejar-se sobre la interpretació i l’execució del present conveni hauran d’intentar resoldre’s en primera instància per mutu acord entre les parts. En cas de no arribar-se a un acord, per a resoldre les possibles controvèrsies, cal ajustar-se al que disposa la Llei 29/1998, de 13 de juliol, reguladora de la jurisdicció contenciosa administrativa.

*Dotzena. Publicitat i transparència*

1. Les parts firmants es comprometen a fer constar la col·laboració de la Conselleria d’Educació, Universitats i Ocupació en totes les activitats informatives o de promoció en relació amb les actuacions previstes en este conveni.

2. La subvenció concedida mitjançant este conveni s’ha de publicitar segons el que preveuen els articles 18 i 20 de la Llei 38/2003, de 17 de novembre, general de subvencions. Així mateix, d’acord amb el que es disposa en l’article 21 del Decret 176/2014, de 10 d’octubre, del Consell, els articles 3, 10 i 21.1 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, i l’article 12 del Decret 105/2017, de 28 de juliol, del Consell, la Conselleria d’Educació, Universitat i Ocupació publicarà, en el seu portal de transparència «GVA Oberta», el text íntegre del conveni; i la Universitat de València procedirà de la mateixa manera en el seu respectiu portal de transparència. També són objecte de publicació els informes corresponents de necessitat, una memòria succinta sobre les activitats realitzades en el marc del conveni i l’execució pressupostària d’este.

3. Així mateix, i com que conté les bases reguladores de la subvenció que es concedix a l’entitat beneficiària, este conveni serà objecte de publicació en el *Diari Oficial de la Generalitat Valenciana*, de conformitat amb el que preveu l’article 9.3 de la Llei 38/2003, de 17 de novembre, general de subvencions.

*Tretzena. Protecció de dades*

La gestió del present conveni comporta el tractament de dades personals de les persones que intervenen en la tramitació i firma d’este, així com de les integrants de la comissió de seguiment prevista en la clàusula novena, per la qual cosa les parts s’obliguen a complir les previsions de la normativa reguladora de la matèria, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la seua lliure circulació i pel qual es deroga la Directiva 95/46/CE (d’ara en avant, RGPD), i la Llei orgànica 3/2018, de 5 de desembre, de protecció de dades personals i garantia dels drets digitals (LOPDGDD).

La informació bàsica de protecció de dades és la següent:

1. Responsables del tractament:

– Conselleria d’Educació, Universitats i Ocupació. Av. de Campanar, 32. 46131 València. Adreça electrònica:

[inpbzitncfskqixgmwiuynv@vup.zx](mailto:hmcqzcxltsfsrhldlvjgksg@nxg.cu)

– Universitat de València, Av. Blasco Ibáñez, 13, 46742 València. Correu electrònic: [nleb@xd.mt](mailto:wtcl@xt.jl)

2. Finalitat del tractament. Gestionar la firma i el seguiment del conveni.

3. Les persones interessades en este tractament anteriorment esmentades, que seran convenientment informades per les parts en els termes de la present clàusula, tenen dret a sol·licitar l’accés, la rectificació i supressió de les seues dades de caràcter personal, així com sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica. En el cas de la Generalitat, l’exercici de drets es durà a terme de conformitat amb el que es preveu en l’enllaç següent: <https://sede.gva.es/va/inicio/procedimientos?id_proc=19543>

i si l'exercici de drets es realitza davant la Universitat, haurà de contactar-se a través del correu electrònic:

[pmin@zf.hs](mailto:ybav@qf.nf)

Per a més informació quant al tractament de dades que du a terme la Conselleria, es pot consultar el registre d’activitat de tractament denominat [“Convenis”](https://ceice.gva.es/documents/910832969/318698880/25.+Convenios.pdf/2361a95d-59bd-486e-97a1-733248510856?t=0807924560122)  en la pàgina web: <https://ceice.gva.es/va/registre-de-tractament-de-dades>.

I quant al tractament de dades que realitza la Universitat, es pot consultar la pàgina web:

<https://webedicion.uv.es/uvweb/universitat/ca/universitat/delegacio-proteccio-dades-/delegacio-1286042855523.html>

I, en prova de conformitat amb tot el que s’ha exposat, les parts firmen electrònicament el present document en els llocs indicats en l’encapçalament, i consta com a data de subscripció l’última realitzada.

|  |  |
| --- | --- |
| El conseller d’Educació, Universitats i Ocupació  José Antonio Rovira Jover | La rectora de la Universitat de València  María Vicenta Mestre Escrivá |